साफ च्याम्पियनसिप २०२१ सेप्टेम्बरमा हुने
दक्षिण एसियाली फुटबल महासंघ (साफ) को कार्यसमिति बैठकले कोरोना भाइरसको महामारीको कारण स्थगित भएको साफ च्याम्पियनसिप अर्को वर्ष सेप्टेम्बरमा आयोजना गर्ने निर्णय सोमबार गरेको छ ।
काठमाडौँ — दक्षिण एसियाली फुटबल महासंघ (साफ) को कार्यसमिति बैठकले कोरोना भाइरसको महामारीको कारण स्थगित भएको साफ च्याम्पियनसिप अर्को वर्ष सेप्टेम्बरमा आयोजना गर्ने निर्णय सोमबार गरेको छ ।अध्यक्ष काजी सलाउद्दिनको अध्यक्षतामा भएको भर्च्युअल बैठकले साफ च्याम्पियनसिप सन् २०२१ सेप्टेम्बर १४—२५ मा बंगलादेशमा आयोजना गर्ने निर्णय गरेको हो । यसअघि च्याम्पियनसिप २०२० सेप्टेम्बरमा सञ्चालन गर्ने तय गरिएको थियो, जसलाई महामारीको कारण गत जुनमा भएको बैठकले स्थगित गरेको थियो ।पुरुषको राष्ट्रिय टिमले प्रतिस्पर्धा गर्ने साफ च्याम्पियनसिपलाई दक्षिण एसियाली फुटबलकै सबभन्दा प्रतिष्ठित प्रतियोगिता मानिन्छ । यसमा नेपाल हालसम्म फाइनल पनि पुगेको छैन ।बैठकले उमेर समूहका प्रतियोगिताहरूको मिति पनि तय गरेको छ । अर्को वर्ष (सन् २०२१) साफ यू १६ महिला च्याम्पियनसिप अगस्ट १८—२७ र साफ यू १९ महिला च्याम्पियनसिप जुलाई १३—२२ मा गर्ने निर्णय गर्‍यो ।पुरुषतर्फको साफ यू १५ च्याम्पियनसिप अक्टोबर १—१० तथा साफ यू १८ च्याम्पियनसिप अक्टोबर १५—२४ मा आयोजना गर्ने जनाएको छ । साफ च्याम्पियनसिपबाहेक अरु प्रतियोगिताको आयोजना स्थल भने तोकिएको छैन । उमेर समूहका प्रतियोगिताको आयोजना मितिलाई एएफसी च्याम्पियनसिपको छनोटले प्रभावित पार्नसक्ने पनि बताइएको छ ।बैठकले २०२१ को क्यालेन्डरसहित साफको विधान, निर्वाचन नियमावली र बजेटसहित आर्थिक प्रतिवेदन २०१९ पनि पारित गरेको छ ।